***Mestskému zastupiteľstvu vo Fiľakove***

**Návrh na zriadenie Dobrovoľného hasičského zboru mesta Fiľakovo**

Mesto Fiľakovo podľa § 15 ods. 1 písm. b) a § 33 ods. 2 zákona NR SR č.314/2001 Z. z. o ochrane pred požiarmi v znení neskorších predpisov (ďalej len „zákon č.314/2001 Z. z.) v súlade s ustanoveniami zákona č. 37/2014 Z .z. o dobrovoľnej požiarnej ochrane je povinné zriadiť dobrovoľný hasičský zbor mesta (ďalej len „DHZM“) na zdolávanie požiarov a vykonávanie záchranných prác pri živelných pohromách a iných mimoriadnych udalostiach, z dôvodu, že má viac ako 500 obyvateľov.

Mesto udržiava a zabezpečuje jeho materiálno-technické vybavenie, zabezpečuje odbornú prípravu DHZM, vymenúva a odvoláva jeho veliteľa po schválení Okresným riaditeľstvom Hasičského a záchranného zboru v Lučenci (ďalej len „OR HaZZ“) spravidla na návrh Dobrovoľnej požiarnej ochrany. Podľa § 30 ods. 4 zákona č. 314/2001 Z. z. osoby zaradené v DHZM činnosti nevykonávajú ako svoje zamestnanie, sú to spravidla členovia Dobrovoľnej požiarnej ochrany vo veku od 18 do 60 rokov, ktorí sú zdravotne spôsobilí a spôsobilí na právne úkony.

Z vyššie uvedených skutočností vyplýva, že mesto spolupracuje v oblasti ochrany pred požiarmi v úzkej súčinnosti s Dobrovoľnou požiarnou ochranou, pôsobiacou na jeho území, najmä pri zriaďovaní a zabezpečovaní činnosti DHZM a pri údržbe jeho materiálno – technického vybavenia.

Dobrovoľná požiarna ochrana má vo Fiľakove dlhoročnú tradíciu. Dobrovoľná hasičská jednota vo Fiľakove bola založená v roku 1894 a s určitými obmenami pracuje až dodnes.V predchádzajúcom období mala Dobrovoľná požiarna ochrana stagnujúcu až upadajúcu tendenciu. Z tohto dôvodu nebolo možne zriadiť a personálne obsadiť DHZM.V súčasnosti sa táto situácia podstatne zlepšila a do Dobrovoľnej požiarnej ochrany sa hlásia noví členovia, ktorí o túto prácu majú záujem.

V tejto súvislosti predkladateľ predkladá Mestskému zastupiteľstvu návrh na zriadenie DHZM, ktorého hlavnou úlohou má byť zdolávanie požiarov a vykonávanie záchranných prác pri živelných pohromách a iných mimoriadnych udalostiach a návrh na schválenie jeho zriaďovacej listiny (príloha č. 1).

DHZM nebude právnickou osobou a nebude mať právnu subjektivitu.

Zriaďovateľ DHZM je povinný :

- vytvoriť personálne, organizačné a priestorové podmienky na plnenie úloh DHZM a na ten účel zriadiť hasičskú stanicu, zabezpečiť materiálno-technické vybavenie DHZM na zdolávanie požiarov, najmä na vykonávanie záchranných prác podľa veľkosti mesta, zastavanosti územia, prírodných podmienok v meste, na prístupnosti v zimnom období, stavu pozemných komunikácií a ohrozenia mesta povodňami po prerokovaní s OR HaZZ,

- zabezpečiť v potrebnom rozsahu vybavenie členov DHZM osobnými ochrannými pracovnými

prostriedkami,

- zriadiť ohlasovňu požiarov,

- zabezpečiť akcieschopnosť hasičskej techniky a vecných prostriedkov,

- zabezpečiť príjem a prenos správ a informácií na vykonávanie zásahovej činnosti,

- zabezpečiť odbornú prípravu členov DHZM,

- zabezpečiť vykonanie preventívnych zdravotných prehliadok členov DHZM podľa osobitných predpisov,

- poskytovať na vyžiadanie OR HaZZ údaje o materiálno-technickom vybavení a zásahovej činnosti DHZM.

Pri zabezpečovaní prípadného zásahu DHZM je zriaďovateľ povinný formou operatívnych rozhodnutí (príkazov) primátora mesta ukladať DHZM v súlade s predmetom jeho činnosti a účelom, na ktorý bol zriadený, konkrétne úlohy v oblasti ochrany pred požiarmi, vykonávania záchranných prác pri živelných pohromách a iných mimoriadnych udalostiach, ktoré je DHZM v rámci svojich materiálno-technických a personálnych možností povinný splniť.

Úlohy v riadiacej, administratívnej práci a v zásahovej činnosti u DHZM bude plniť a zabezpečovať veliteľ DHZM a bude zodpovedať za jeho činnosť a pripravenosť zriaďovateľovi (v zmysle vyhlášky MV SR č. 611/2006 Z. z. o hasičských jednotkách).

Vnútorná organizácia mestského hasičského zboru:

**veliteľ DHZM :** 1

**Zástupca veliteľa**: 1

**počet hasičských družstiev :** 2 (veliteľ, technik - strojník - vodič, 5 hasiči)

**počet členov DHZM:** 15

Na vykonávanie funkcií je potrebná zdravotná spôsobilosť a odborná

spôsobilosť.

Zdravotná spôsobilosť sa posudzuje lekárskou prehliadkou

Odborná spôsobilosť sa získava vykonaním záverečnej skúšky po absolvovaní odbornej

prípravy hasičských jednotiek.

**Veliteľ MHZ :**

- základnú prípravu vykonáva právnická osoba alebo fyzická osoba - podnikateľ, ktorá má na

jej vykonávanie oprávnenie,

- zdokonaľovaciu prípravu vykonáva zriaďovateľ,

- špecializovanú prípravu vykonáva OR HaZZ, právnická osoba alebo fyzická osoba -

podnikateľ, ktorá má na túto činnosť oprávnenie,

- cyklickú prípravu vykonáva OR HaZZ raz za 5 rokov.

**Člen MHZ** :

- základnú prípravu vykonáva právnická osoba alebo fyzická osoba - podnikateľ, ktorá má na

jej vykonávanie oprávnenie,

- zdokonaľovaciu prípravu vykonáva zriaďovateľ.

**Technik - strojník :**

- základnú prípravu vykonáva právnická osoba alebo fyzická osoba - podnikateľ, ktorá má na

jej vykonávanie oprávnenie,

- zdokonaľovaciu prípravu vykonáva zriaďovateľ,

- špecializovanú prípravu vykonáva OR HaZZ, právnická osoba alebo fyzická osoba -

podnikateľ, ktorá má na túto činnosť oprávnenie,

- cyklickú prípravu vykonáva OR HaZZ raz za 5 rokov.

Zdravotná spôsobilosť a odborná spôsobilosť na výkon funkcií sa požaduje pred zaradením do funkcie.

Veliteľ DHZM bude menovaný primátorom mesta osobitným dekrétom podľa návrhu

Dobrovoľnej požiarnej ochrany a po schválení OR HaZZ. Členov DHZM vymenuje primátor

mesta na návrh veliteľa DHZM.

**Vybavenie DHZM :**

Za minimálne vybavenie DHZM sa považuje, ak má akcieschopnú:

- cisternovú automobilovú striekačku alebo dopravný automobil s motorovou striekačkou,

- hadicové vedenie, ktoré umožňuje dopravu hasiacej látky do vzdialenosti najmenej 300 m,

- osobné ochranné pracovné prostriedky používané pri zdolávaní požiarov alebo na

vykonávanie záchranných prác pre každého člena DHZM,

- vecné prostriedky na rozoberanie, uvoľňovanie a odstraňovanie konštrukcií pri zásahu.

**Finančné zabezpečenie DHZM :**

Mesto Fiľakovo zabezpečuje financovanie nákladov súvisiacich s činnosťou DHZM z vlastného rozpočtu.

Počiatočné personálne, organizačné zabezpečenie činnosti a materiálno-technické vybavenie

DHZM by bolo realizované v rokoch 2015-2016. Tu by počiatočné náklady boli vyššie

z dôvodu zriadenia a začatia prvotnej činnosti DHZM. Náklady pre budúce obdobia budú

nižšie.

Pri využívaní DHZM je potrebné uviesť, že členovia DHZM bežnú činnosť realizujú na základe dobrovoľnosti. V prípade využívania DHZM na zabezpečenie asistenčných služieb bude

potrebné predpokladať aj s finančnou odmenou pre členov DHZM za vykonanú činnosť v

prospech mesta.